# Esquerra Castellana

Esquerra Castellana (castellà: Izquierda Castellana, abreujat IzCa) és un partit polític nacionalista d'esquerra de Castella, constituït definitivament en 2002 a Madrid, amb la incorporació d'Izquierda Comunera a una organització on ja s'hi trobaven Unidad Popular Castellana, Juventudes Castellanas Revolucionarias, Mujeres Castellanas i el Círculo Castellano de Toledo. El Partido Comunista del Pueblo Castellano (secció del Partit Comunista dels Pobles d'Espanya en la comunitat autònoma de Castella i Lleó) va entrar a formar part d'Izquierda Castellana, però després abandonà l'organització.
Esquerra Castellana és internacionalista, raó per la qual dona suport diversos moviments de construcció nacional com el basc, Països Catalans, palestí o irlandès. Sempre des d'una perspectiva democràtica i de sobirania de les classes treballadores.
L'objectiu d'Esquerra Castellana és aconseguir una Castella unida, superant la divisió de la nació castellana entre cinc comunitats autònomes (consideren que Castella està formada per les actuals comunitats autònomes de Cantàbria, Castella i Lleó, Madrid, La Rioja i Castella-La Manxa), socialista, sobirana i republicana, fent-ne seva la tradició comunera, que reivindica anualment, cada 23 d'abril, a les concentracions de Villalar de los Comuneros. Aquest dia és considerat per organitzacions nacionalistes castellanes, com Izquierda Castellana i Tierra Comunera com el Día Nacional de Castilla, però oficialment és la diada de la comunitat autònoma de Castella i Lleó.
Els seus resultats electorals poden qualificar-se de testimonials: a les eleccions autonòmiques de 2003 va obtenir 621 vots (0,06%) a Castella-la Manxa, 3.972 (0,25%) a Castella i Lleó i 1.119 (0,04%) a la Comunitat de Madrid. El 2006 l'assemblea local del partit a Burgos es va escindir d'Izquierda Castellana, anomenant-se des de llavors Castilla Republicana i definint-se com "Organització Socialista d'Alliberament Nacional". Juntament amb altres formacions i sota les sigles d'Iniciativa Internacionalista aconseguí 7.089 vots a Castella (0,18%) a les eleccions al Parlament Europeu de 2009.
En les eleccions municipals de 2015, el partit va apostar per col·laborar formalment amb la candidatura Valladolid Toma La Palabra (TLP), la qual va obtenir 22.259 vots (13'39%), sent actualment la tercera força política a la ciutat.
Per a les eleccions generals de 2015, Izquierda Castellana va decidir participar per primera vegada en unes eleccions generals a través de la candidatura Unitat Popular, al costat d'Esquerra Unida (IU), la Chunta Aragonesista (CHA) i altres organitzacions d'esquerra de tot Espanya. La coalició va obtenir 923.133 vots i dos diputats, sent la cinquena força més votada.
Durant el 2021 va estar amenaçada de ser il·legalitzada per un procediment burocràtic arran d'un canvi d'estatuts.

## Resultats

Eleccions autonòmiques :
| Any | Castella i Lleó | Castella i Lleó | Castella i Lleó | Comunitat de Madrid | Comunitat de Madrid | Comunitat de Madrid | Castella - la Manxa | Castella - la Manxa | Castella - la Manxa |
| Any | Vots | % | Escons | Vots | % | Escons | Vots | % | Escons |
| 2003 | 3.972 | 0,25 | 0 / 82 | 1.119 | 0,04 | 0 / 111 | 621 | 0,06 | 0 / 47 |
Eleccions generals espanyoles :
| Any | Candidatura | Espanya | Espanya | Espanya | Castella i Lleó | Castella i Lleó | Madrid | Madrid | Castella - la Manxa | Castella - la Manxa | Cantàbria | Cantàbria | La Rioja | La Rioja |
| Any | Candidatura | Vots | % | Escons | Vots | % | Vots | % | Vots | % | Vots | % | Vots | % |
| 2015 | Unitat Popular | 926.783 | 3,68 | 2 / 350 | 68.816 | 4,56 | 190.193 | 5,26 | 41.986 | 3,59 | 15.488 | 4,42 | 7.423 | 4,19 |
| 2016 | Unidos Podemos | 3.227.123 | 13,42 | 45 / 350 | 226.313 | 15,58 | 737.885 | 21,29 | 164.160 | 14,74 | 59.845 | 17,73 | 28.772 | 16,63 |
Eleccions al Parlament Europeu :
| Any | Candidatura | Espanya | Espanya | Espanya | Castella i Lleó | Castella i Lleó | Madrid | Madrid | Castella - la Manxa | Castella - la Manxa | Cantàbria | Cantàbria | La Rioja | La Rioja |
| Any | Candidatura | Vots | % | Escons | Vots | % | Vots | % | Vots | % | Vots | % | Vots | % |
| 2009 | Iniciativa Internacionalista | 178.121 | 1,12 | 0 / 54 | 1.981 | 0,18 | 4.031 | 0,18 | 459 | 0,06 | 502 | 0,2 | 228 | 0,19 |

## Referències

* 1 2 «Izquierda Castellana es juga la il·legalització». El Temps, 14-12-2021. [Consulta: 14 desembre 2021].
* 1 2 3 «Consulta de resultados electorales» (en castellà). Ministeri de l'Interior d'Espanya. Arxivat de l'original el 2019-10-17. [Consulta: 17 febrer 2020].
* ↑ «L'Audiència espanyola s'entesta a il·legalitzar Esquerra Castellana contra el criteri de tothom». [Consulta: 28 desembre 2021].
* ↑ «Sistema de Información Electoral» (en castellà). Junta de Castella i Lleó. [Consulta: 17 febrer 2020].
* ↑ «Sinopsis de la VI Legislatura y Resultados electorales Oficiales» (en castellà). Assemblea de Madrid. Arxivat de l'original el 20 d’octubre 2007. [Consulta: 17 febrer 2020].
* ↑ «Elecciones a las Cortes de Castilla- La Mancha» (en castellà). Junta Electoral Central. [Consulta: 17 febrer 2020].